60 dies naturals a comptar de l'endemà de la publicació d'aquesta convocatòria al DOGC, és a dir del 26 de juliol al 23 de setembre de 2016, tots dos inclosos.
No cal adjuntar documentació addicional a la sol·licitud.
Amb la sol·licitud, s'autoritza l'òrgan convocant a fer les comprovacions necessàries per acreditar el requisit relatiu a la residència.
En el cas que la persona participant no doni aquest consentiment, tant pel que fa a la sol·licitud telemàtica com a la presencial, en suport paper, caldrà que acrediti documentalment el requisit de residència mitjançant la presentació, en el termini de presentació de sol·licituds, del volant de residència del padró municipal que correspongui.
Aquesta acreditació ha de ser vigent i expedida a partir de la publicació de la convocatòria.
Les dades personals -domicili, telèfon i adreça de correu electrònic- declarades per la persona participant a la sol·licitud d'admissió a la convocatòria es consideraran com les úniques vàlides a l'efecte de notificacions i la seva veracitat és responsabilitat exclusiva de les persones participants, així com la comunicació a l'òrgan convocant de qualsevol canvi en aquestes dades.
Els participants han de posseir els requisits el dia de finalització del termini de presentació de sol·licituds i mantenir-los fins a la data de nomenament com a membre de la Secció Activa del cos bomber voluntari de la Secció Activa.
Són membres del cos de bombers voluntaris de la Generalitat les persones que, per la seva vocació benèfica social, presten d'una manera altruista les funcions de prevenció i extinció d'incendis i de salvament, dins de la unitat directiva corresponent del departament competent en matèria de prevenció, extinció d'incendis i salvaments.
La tasca d'aquestes persones és actuar al lloc del sinistre, portar a terme actuacions de prevenció i d'altres no urgents.
Els membres del cos de bombers voluntaris no tenen la consideració de personal funcionari ni de personal laboral.
Els membres del cos de bombers voluntaris de la Generalitat, juntament amb el cos de Bombers de la Generalitat, formen part dels serveis públics de prevenció i extinció d'incendis i de salvaments de Catalunya.
La sol·licitud de participació es pot presentar per internet o presencialment.
La sol·licitud en suport paper s'ha de presentar als registres especificats en els punts de tramitació.
És imprescindible que la sol·licitud en suport paper estigui signada per la persona participant.
La manca de signatura comporta l'exclusió en la convocatòria.
Consulteu les condicions tècniques per fer tràmits en línia.
Un cop finalitzat el termini de presentació de sol·licituds de participació, el titular de la Direcció General de Prevenció, Extinció d'Incendis i Salvaments ha de dictar resolució en el termini màxim d'1 mes i declarar aprovada la llista provisional d'admesos i exclosos a la convocatòria, amb indicació dels motius d'exclusió.
La resolució esmentada s'ha de publicar als taulers d'anuncis de la seu del Departament d'Interior, de la Direcció General de Prevenció, Extinció d'Incendis i Salvaments, dels serveis territorials del Departament d'Interior, de les regions d'emergències i dels parcs de bombers de les vacants convocades.
Els participants disposen d'un termini de 10 dies hàbils, a comptar de l'endemà de la publicació, per presentar al·legacions, acreditar la documentació que se sol·licita o esmenar els defectes de la seva sol·licitud inicial.
Un cop transcorreguts 15 dies hàbils de la finalització del termini anterior, s'han de fer públiques, mitjançant resolució del titular de la Direcció General de Prevenció, Extinció d'Incendis i Salvaments, les llistes definitives de persones admeses i excloses a la convocatòria.
Aquesta resolució ha d'especificar, a més, la data, l'hora i el lloc de realització de la primera prova.
Les publicacions oficials relatives a la convocatòria es faran a través del Tauler d'anuncis de la Seu electrònica de la Generalitat de Catalunya e-Tauler ( http://tauler.gencat.cat ).
Aquestes publicacions, així com la resta d'actes que se'n derivin, els continguts informatius i els models de documents a què fan referència aquestes bases es poden consultar a la pàgina web del Departament d'Interior:
I també als taulers d'anuncis del Departament d'Interior, de la Direcció General de Prevenció, Extinció d'Incendis i Salvaments, dels serveis territorials del Departament d'Interior, de les regions d'emergències i dels parcs de bombers amb vacants convocades.
El procediment selectiu consta de les fases següents:
Integren aquesta fase les proves de caràcter obligatori i eliminatori que s'indiquen a continuació:
La fase de formació consisteix en la realització d'un curs de formació d'una durada de 500 hores lectives com a màxim a l'Institut de Seguretat Pública de Catalunya.
El nombre de participants proposats per a la realització del curs selectiu no pot ultrapassar el de les places objecte de la convocatòria.
Els participants que superin el curs selectiu accedeixen a la tercera fase, la de pràctiques.
Aquesta fase consisteix en la realització de 380 hores de pràctiques de servei efectiu en parcs de bombers i altres instal·lacions de la Direcció General de Prevenció, Extinció d'Incendis i Salvaments.